Διερεύνηση πιθανών καρδιαγγειακών μεταβολών βιοχημικών δεικτών σε συγκεκριμένες μορφές άσκησης (ποδόσφαιρο, κολύμβηση κά) σε παιδικό πληθυσμό (9-14 ετών)
Authors: Μπεκρής Ευάγγελος 
Published: August 2021

Σκοπός της μελέτης αυτής ήταν να διερευνήσει πιθανές καρδιαγγειακές μεταβολές βιοχημικών δεικτών σε συγκεκριμένες μορφές άσκησης (ποδόσφαιρο, κολύμβηση), σε αγόρια 9-14 ετών. Το υλικό της παρούσας εργασίας αποτέλεσαν συνολικά 168 αγόρια που ταξινομήθηκαν σε τέσσερις ομάδες με κριτήριο την εβδομαδιαία συχνότητα και τη μορφή της φυσικής τους δραστηριότητας. Το πρώτο γκρουπ (ομάδα 1) αποτέλεσαν 41 αγόρια ηλικίας 10,33±0,88 ετών με χαμηλό επίπεδο φυσικής δραστηριότητας (Χ.Φ.Δ), για τα οποία η μοναδική φυσική δραστηριότητα ήταν το μάθημα της γυμναστικής στο σχολείο που διεξαγόταν δύο φορές/εβδομάδα με διάρκεια 45' κάθε φορά. Το δεύτερο γκρουπ (ομάδα 2) αποτέλεσαν 42 αγόρια ηλικίας 10,62±0,21 ετών με μέτριο επίπεδο φυσικής δραστηριότητας (Μ.Φ.Δ) που εκτός του μαθήματος της γυμναστικής συμμετείχαν σε ποδοσφαιρική προπόνηση διάρκειας 90’ έκαστη με συχνότητα 2 φορές/εβδομάδα. Το τρίτο γκρουπ (ομάδα 3) αποτέλεσαν 45 αγόρια ηλικίας 11,68±0,11 ετών υψηλού επιπέδου δραστηριότητας (Υ.Φ.Δ) που εκτός του μαθήματος της γυμναστικής, συμμετείχαν σε ποδοσφαιρική προπόνηση διάρκειας 90’ έκαστη με συχνότητα 3 φορές/εβδομάδα. Το τέταρτο γκρουπ (ομάδα 4) αποτέλεσαν 40 αγόρια ηλικίας 10,71±0,24 ετών πολύ υψηλού επιπέδου δραστηριότητας (Π.Υ.Φ.Δ) που εκτός του μαθήματος της γυμναστικής, συμμετείχαν σε προπόνηση κολύμβησης διάρκειας 90’ έκαστη με εβδομαδιαία συχνότητα προπόνησης 5φ/εβδομάδα.(Π.Υ.Φ.Δ). Κατά τη διάρκεια της πειραματικής διαδικασίας πραγματοποιήθηκε μία αιμοληψία. Η αιμοληψία πραγματοποιήθηκε σε όλες τις πειραματικές ομάδες, την ίδια ημέρα και προσδιορίστηκαν τα επίπεδα της συγκέντρωσης των ακόλουθων βιοχημικών παραμέτρων: της χοληστερόλης (TC), των τριγλυκεριδίων (TG), της λιποπρωτεΐνης υψηλής πυκνότητας (HDL-C), της λιποπρωτεΐνης χαμηλής πυκνότητας (LDL-C), της αντιδρώσας πρωτεΐνης (CRP), της αντιοξειδωτικής ικανότητας (T.A.C), του ινωδογόνου (Fibrinogen), του ισοένζυμου CK-MB και της κρεατινικής κινάσης (CK). Επιπλέον τα παιδιά υποβλήθηκαν σε υπαίθρια δοκιμασία εκτίμησης της φυσικής τους κατάστασης (μέγιστη πρόσληψη οξυγόνου) και μέτρησης ανθρωπομετρικών χαρακτηριστικών (ποσοστό σωματικού λίπους, δείκτη μάζας σώματος). Για τη στατιστική επεξεργασία των δεδομένων χρησιμοποιήθηκε το στατιστικό πρόγραμμα SPSS 15 και για τις συγκρίσεις μεταξύ των τεσσάρων ομάδων χρησιμοποιήθηκε η ανάλυση διακύμανσης κατά ένα παράγοντα (oneway anova), ενώ για τις διαφορές των μεταβλητών μεταξύ δύο ομάδων χρησιμοποιήθηκε το post hoc test - Bonferroni. To επίπεδο σημαντικότητας τοποθετήθηκε στο επίπεδο α = 0,1. Οι έλεγχοι γραμμικής συσχέτισης μεταξύ των φυσιολογικών χαρακτηριστικών και των βιοχημικών δεικτών πραγματοποιήθηκαν με βάση τη μέθοδο Pearson correlation σε επίπεδο σημαντικότητας α=0,05. Τα αποτελέσματα, τα οποία προκύπτουν από την μελέτη μας είναι τα ακόλουθα: Τα υψηλότερα επίπεδα σε τριγλυκερίδια (TG), και στατιστικά σημαντικά σε σχέση με τις υπόλοιπες ομάδες παρατηρούνται στην ομάδα 1 με τη χαμηλότερη φυσική δραστηριότητα (Χ.Φ.Δ), Η ομάδα 4 (Π.Υ.Φ.Δ), με το πολύ υψηλό επίπεδο φυσικής δραστηριότητας (5 φορές εβδομαδιαίως), παρουσιάζει στατιστικά σημαντικά τα χαμηλότερα επίπεδα αντιδρώσας πρωτεΐνης (CRP), CK-MB σε σχέση με τις άλλες μορφές άσκησης με μικρότερη συχνότητα. Η ομάδα 4 (Π.Υ.Φ.Δ), με το πολύ υψηλό επίπεδο φυσικής δραστηριότητας παρουσιάζει στατιστικά σημαντικά χαμηλότερα επίπεδα ινωδογόνου (Fib) σε σχέση με τις ομάδες 1 (Χ.Φ.Δ) και 2 (Μ.Φ.Δ) και χαμηλότερα αλλά όχι στατιστικά σημαντικά, σε σχέση με την ομάδα 3 (Υ.Φ.Δ). Η άσκηση επιδρά σημαντικά στα επίπεδα της HDL-C, αφού τα επίπεδα της HDL-C παρουσιάζονται στατιστικά σημαντικά αυξημένα στις ομάδες 2 (Μ.Φ.Δ), 3 (Υ.Φ.Δ) και 4 (Π.Υ.Φ.Δ) σε σχέση με την ομάδα 1 (Χ.Φ.Δ) που έχει τη χαμηλότερη φυσική δραστηριότητα. Η αντιοξειδωτική ικανότητα εμφανίζεται υψηλότερη στις ομάδες υψηλής και πολύ υψηλής φυσικής δραστηριότητας, δηλαδή της ομάδας 3 (Υ.Φ.Δ) και ομάδας 4 (Π.Υ.Φ.Δ), με στατιστικά σημαντικές διαφορές προς την ομάδα 2 (Μ.Φ.Δ). Επιπλέον παρατηρείται σημαντική θετική συσχέτιση (συντελεστή συσχέτισης = 0,230) μεταξύ της μέγιστης πρόσληψης οξυγόνου (VO₂ max) και της χοληστερόλης υψηλής πυκνότητας (HDL-C). Το ποσοστό σωματικού λίπους συσχετίζεται θετικά με το ινωδογόνο (συντελεστής συσχέτισης = 0,398). Επιπλέον η μέγιστη πρόσληψη οξυγόνου (VO₂ max) συσχετίζεται αρνητικά (συντελεστής συσχέτισης = -0,415) με τα επίπεδα ινωδογόνου και ο δείκτης μάζας σώματος συσχετίζεται θετικά με το ινωδογόνο (συντελεστής συσχέτισης = 0,462). Η παρούσα έρευνα επιβεβαιώνει την ανάγκη της πολύ τακτικής φυσικής δραστηριότητας των παιδιών, που αποτελεί ένα ισχυρό προληπτικό μέσο αντιμετώπισης των καρδιαγγειακών και άλλων νοσημάτων κατά την ενηλικίωση.